## El Consell valida la declaració d’emergència per a l’adquisició de vacunes contra el virus de la llengua blava per a protegir el bestiar oví i boví

*** L’objectiu és dur a terme la primovacunació dels animals abans de l’inici de l’activitat del mosquit que actua com a vector de la infecció, prevista per al mes d’abril
* L’import total del subministrament és de 504.680 euros**

El Consell ha validat la declaració d’emergència per a l’adquisició de 370.000 dosis de vacuna contra el serotip 3 i 370.000 dosis contra el serotip 8 del virus de la llengua blava, amb la finalitat de dur a terme la vacunació preventiva dels ovins i bovins de recria i reproducció de la Comunitat Valenciana.

L’import total de les dosis de vacuna ascendix a 504.680 euros.

La llengua blava o febra catarral ovina és una malaltia causada per un virus que afecta els remugants i es transmet mitjançant la picada d’unes certes espècies de mosquit del gènere *Culicoides*. La seua gravetat varia segons el serotip i l’espècie. Les ovelles són les més afectades, amb símptomes que provoquen la mort, la pèrdua de pes i l’alteració del creixement de la llana.

Actualment, la Comunitat Valenciana es troba en període estacionalment lliure de vector. No obstant això, és fonamental actuar amb la major rapidesa possible per a completar la pauta de vacunació en el major nombre d’animals abans de l’inici del període d’activitat del mosquit vector previst per a abril.

Un procediment amb licitació no és capaç de complir amb estos terminis. Es tracta, per tant, d’una situació en què l’Administració ha d’actuar de manera immediata perquè suposa un greu perill per a la sanitat animal, la ramaderia i les pèrdues econòmiques que tot això podria suposar, entre altres.

Fecha: 11/03/2025